Egpaar buite plaashuis met panga aangevalArgieffoto: Lorraine Claasen ŉ Egpaar is Dinsdagaand op hul plaas buite Patensie in die Oos-Kaap aangeval oomblikke nadat hulle by die huis gekom het. Kapt. Gerda Swart, woordvoerder van die polisie, sê die egpaar, albei in hul vyftigs, het omstreeks 22:00 by hul plaashuis aangekom toe hulle buite die huis deur twee aanvallers oorval is. Die aanvallers, onderskeidelik gewapen met ŉ panga en ’n mes, het die egpaar gedreig en op kontant aangedring. ŉ Struweling het tussen die man en een van die aanvallers ontstaan waartydens hy met die panga oor sy kop gekap is. Die ander aanvaller het ingespring en die man met die mes in sy hand en rug gesteek, het Swart gesê. Die aanvallers het toegang tot die huis verkry waarna hul met twee selfone en ŉ onbevestigde bedrag kontant te voet op die vlug geslaan het. Die man is vir behandeling na ŉ plaaslike dokter geneem. Volgens Swart is die vrou nie beseer nie. ŉ Saak van huisroof word ondersoek. Maroela Media verneem die egpaar se name is Steward en Jacky Riddle. Swart wou nie in die stadium die slagoffers se name bevestig nie. Enigeen met inligting in verband met die voorval word versoek om ao. Johannes Noeth by 082 551 4749 te skakel of die polisie se plaaslike speurtak by 042 283 8419. Inligting kan ook by Stop Misdaad by 08600 10111 aangemeld word.